হান্নগী প্রধান মন্ত্রী অতল বিহারী ভাজপাইদা ইকায়খুম্নবা উৎপা ওইনা নীংশিং শেলয়েক ফোংবা থৌরমদা প্রধান মন্ত্রীনা পীখিবা ৱারোল

অতলজী ঐখোয়গী ইরক্ত লৈত্রে । মসি থাজবা ঙমদে । মশাগী অনাবনা মরম ওইদুনা মহাক চহি ৮-৯ রাজনিতিগী ফোরমদা উবা ফংখিদে । মীয়ামগী পুন্সিদা মহাক্কী থবক থৌরমশিং লেপখি অমসুং মীয়ামগী পুন্সিদগী মতম শাংনা লাপথোক্লবা মতুংদা অচৌবা ইকায়খুম্বগা লোয়ননা লৈবাক অসিনা মহাক বিদাই পীখি অমসুং মহাক লৈখিবদগী চৈনা অদু ঐখোয়না ফংহৌখি । মসি অতাংবা অমনি । ইচম-চম্বা রাজনিতি দল অমগী অনেম্বা থাক্কী থৌমীশিংনা দল অসিগী ৱাখল্লোনশিংদা য়ুম্ফম ওইদুনা অসিগুম্বা লুপ অমা তপ্না তপ্না মতমগী মতুংইন্না কমদৌনা শেমগৎলকখিবনো হায়বগী মতাংদা মালেমগী রাজনিতি নৈনবশিংনা কুপ্না নৈনগনি । মহাক্না কন্না হোৎনবতা নত্তনা মহাক্কী ৱাখল্লোন্না মীচম মীয়াম ইথিল পীদুনা দল অসি শেমগৎলকখি । অসিগুম্বা গনতন্ত্র চৎপা অচৌবা লৈবাক অসিদা , অতোপ্পা অমদনা চহি ১২৫সুবা দল অমা লৈরি অমসুং তেনখ্রবা মতমগী মনুংদা অনৌবা রাজনিতি দল অসি পাকথোক-চাউথোকহন্দুনা অচৌবা দল অমা ওইরকখি । মসি অতলজীনা লমজিংখি অমসুং হৌরকপা চহিশিংদা মহাক্কী কাংবুনা লুচিংখি । লেপ্পা লৈতনা কন্না হোৎনখি । দল অসিনা থৌমীশিংগা লোয়ননা মনুং হুনজিনবা মফমশিংদা থবক তৌখি অমসুং মীয়ামগা হকথেংননা উনবা হোৎনখি । অতলজীগী খোঞ্জেল অসি বি জে পিগী খোঞ্জেল খক নত্তনা মসিগী চহি ৩০-৪০ লৈবাক অসিগী মীচম মীয়ামগী খোঞ্জেল ওইখি । করিগুম্বা অতলজীনা ৱা ঙাংলবদি , লৈবাক অসিনা ৱা ঙাংবগা মান্নৈ, মসিনা তাক্লি মদুদি লৈবাক অসিনা তারি , হায়বদি মহাক্না লৈবাক অসিগী মীপুম খুদিংমক্কী অনিংবশিং ফোংদোক্লি । মহাক্না মীয়াম পুক্নিং চিংশিনবতা নত্তনা মখোয়গী মফমদা থাজবা পোকহনখি । মসিগী থাজবা অসি ইচম চম্না কাংবু অমনা ওইহনবা নত্তে, মসি চহি ৫-৬ থবক কন্না শুবদগী ওইরকপনি । ঙসিদি রাজনিতি দলশিং অসি ঙাইঙমদ্রে অমসুং করিগুম্বা মখোয় চহি ২-৫ সরকার পায়দ্রবদি খোইশাওনরে; লুচিংবা অদু জিলা থাক্কী ওইগেরা নৎত্রগা রাজ্য থাক্কী ওইগেরা নৎত্রগা জাতি থাক্কী ওইগেরা । মীওই অমনা ওপোজিসন্দা চহি কয়া লৈগনি অমসুং ধর্ম্ম লৈবা মীওই অমগুম লৈবাক্কী খোল্লাও লাওদুনা লৈগনি হায়বা কনাগুম্বা অমনা থাজবা ঙমগদরা ? মসি অতাংবা থৌদোক অমনি মরমদি রাজনিতিগী লৈতাদবা থৌদোকশিংদা অতোপ্পা দলশিংদা য়াওনবা অতলজীদা হায়রকপা লৈখি । মখোয়না মঙোন্দা হায়খি, ঐখোয়গী দলদা চংলকউ ,ঐখোয়না নহাক লুচিংবা ওইহনগনি ; ঐখোয়না মসি পীগনি নৎত্রগা মদু পীগনি …। অসিগুম্বা অসি থোকপা য়াই হায়না ঐনা খল্লি । ঐনা চপ চানা হায়বা ঙমদ্রবসু রাজনিতিগী থবকশিংদা মসি থোকই । মহাক্কী পুন্সি অসি মহাক্কী ৱাখলশিং অমসুং ফিরেপশিংগা লোয়নদুনা চৎলি । মসিনা মরম ওইদুনা মহাক্না কৈদৌঙৈদা কল্লক-মীহৌবগী লাংদা থুখিদবনি । মহাক্না মহাক্কী দলগী ওইজবা থিদনা গনতন্ত্রদা হেন্না মীৎয়েং থমখি । গনতন্ত্র অসি হিংদুনা লৈনবগীদমক মহাক্না মহাক্কী পুন্সিগী হুমাং মমলনা শেমগৎলকখিবা জন সঙ্ঘ অসি বি জে পীদা পুনশিনখি । মসিগী ৱাখল্লোনশিংগী মিংদা বি জে পি অসি ক্রিতিসাইজ তৌরকপা অসি লৈবাক অসিগী অমসুং গনতন্ত্রগী মাংজবগা মান্নদুনা দল অসিগী মিংচৎ থীনবা লৌতুনরকপগী মতাংদা মহাক্না হায়খি, নহাক্না নশাগী লম্বী খঞ্জৌ । ঐখোয়না ঐখোয়গী ভেলু অসি শন্তাইনবা তৌরোই । ঐখোয়না লৈবাক্কীদমক শিবা ঙমগনি অদুবু কৈদৌঙৈদা ঐখোয়গী ৱাখল্লোলশিং অসি য়াশিন্নবা তৌরোই । মহাক্না থাদোকখি অমসুং অমুক হন্না অনৌবা দল অমগী মরু হুনখি, মহাক্না থাখিবা থম্বালগী লৈনম অদু ঙসিদি লৈবাক অসিগী মফম খুদিংদা য়ৌরে । মহাক্কী অশানবা মীৎয়েং লৈদুনা অমম্বশিং কোকহনখি , নুমিৎ থোরক্কনি অমসুং থম্বাল শাৎকনি । জন সঙ্ঘদা লৈরিবা থাজবা, মহাক্কী ৱাখল্লোনশিংগী থাজবা অমসুং থবক কন্না শুবা অমসুং মহাক্কী দলশিংগী থবক কন্না শুবা অদু খন্দুনা য়েংউ । থাজবা অদু অসুক্কী মতিক কনখি মদুদি মহাক্না হায়খি- অমম্বশিং কোক্লগনি , নুমিৎ থোরক্কনি অমসুং থম্বাল শাৎকনি । মসি নহাক্না লাইফাও অমনি হায়গনি নৎত্রগা নুংদগী হায়রকপনি হায়না খনগনি অদুবু মসিগী কান্নবা অসি ঙসি ঐখোয়না ফংলে । ঐখোয়গী লৈবাক মনুংগী খেন্নবশিং অসি ঐখোয়গী চিংলেম্বনি অমসুং মসি ঙাক্তুনা থম্নবা হোৎনবা অসি ঐখোয়গী থৌদাংনি । রাজনিতিগী মীৎয়েংশি অমসুং রাজনিতিগী লুচিংবশিংগী তোখাইবা মশকশিং অসিসু ভারতকী মপাঙ্গল হাপ্লিবা অহেনবা ভেলুশিংনি । অদুবু মখল অমগী লুচিংবা, ৱাখল অমসুং ৱাঙাং অসি লৈবাক অসিগী খেন্নবা ময়াম অসিগী অফবা ওইদে । মরম অদুনা অতলজী অসি তোঙানবা ৱাখল্লোনশিংগী মরক্তা হৌরকপা অমসুং লৈবাক্কীদমক মখোয়গী পুন্সি কৎথোকখিবা লুচিংবশিংগী মরক্ত অমা ওইখি । মসিগী লুচিংবগী শক্তি অসি ভারতকী খেন্নবশিংগী মগুন অমা ওইখি । অতলজী অসি শক্লোন য়াম্বা মসিগী খেন্নবশিং অসি ফজনা খঙবা লুচিংবা অমনি । অতল জিগী পুন্সি অসিনা মতম চুপ্পদা তুংগী মীরোলশিংগী মীয়ামগী পুন্সি, মশাগী পুন্সি , লৈবাক্কী কৎথোক্নবগী ৱাখল অমসুং ‘পুন্সি অমা পান্দম অমা’ হায়রিবা লাইৱা অসি ইথল পীদুনা লৌহৌরগনি। মহাক লৈখিদ্রবা মতুংদা, হয়েং অসি অতল জিগী অহানবা মপোক নুমিৎনি । ঙসি মহা্ক্কী মপোক নুমিৎ মাংওইন্না ভারত সরকারনা লুপা ১০০গী নীংশিং শেলয়েক অমা মীয়ামদা শীন্নরে । মসিগী লুপা ১০০গী শেনয়েক অসি চু্ম্নগী শেনয়েক অমনি হায়বা ঐ থাজদে মদুদি শেনয়েক অমনা ঐখোয়গী থম্মোয়দা চহি ৫০ হেন্না নিংশিংদুনা লৈহৌরগনি অমসুং মখা তানা নিংশিংহৌরগনি । মসি অতল জিগী মফমদা ঐখোয়না ইকায়খুম্নবা উৎপগী অপীকপা থবক অমনি । মরম অদুনা ঐখোয় য়াম্না হরাওবা অমসুং অপেনবা পোকই । হয়েং দিশেম্বর ২৫ অসি অতল জিগী মপোক নুমিৎনি । নুমিৎ অসিদা ঐখোয়না রাজঘাতকা নক্না লৈবা মেমোরিয়েল সাদাইব অতলদা চৎকনি । মফম অদুদা অতল জি য়াওদনা ঐখোয়না মতম খর লৈগনি । মতম অদুদা মসিগী মেমোরিয়েদা অদুদা মহাক্কী পুন্সিগী মরুওইবা শরুকশিং অদু ঐখোয়না নিংশিংগনি। মসি ঐখোয়গী ৱারেপনি । অমুক হন্না , ঐখোয়না মসিগী ৱারেপ অসি হয়েং অমুক লৌগনি, মীয়ামগী য়াইফনবা থবক তৌনবা মাংলোমদা চৎখৎনবা ৱারেপ লৌগনি । মসিগা লোয়ননা ঐনা ময়াম পুম্নমক ঐগী থম্মোয়দগী অমুক হন্না থাগৎচরি । মহাক্কী অপাম্বশিং অমসুং অনিংবশিং থবক ওইনা পাংথোক্নবা হোৎনবদা ঐখোয়না হোৎনবা য়াবা হোৎনগনি হায়না ঐনা থাজবা থম্লি । ঐগী থম্মোয়নুংদগী ঐনা অতল জি ইকায়খুম্নবা উৎচরি । থাগৎচরি ।